Igor Janckulík

Bc. Igor Janckulík (* 7. august 1968, Námestovo) je slovenský politik, v súčasnosti podpredseda Kresťanskodemokratického hnutia, v rokoch 2016-2020 poslanec Národnej rady. Vykonáva aj funkciu podpredsedu Žilinského samosprávneho kraja.
Životopis.
Pred zvolením do parlamentu 25 rokov podnikal v obchode a službách na Orave. V roku 2008 spoluzaložil občianske združenie Oravský záchranný systém venujúce sa dobrovoľnej záchranárskej činnosti. V súčasnosti má Oravský záchranný systém (ORS - Orava Rescue System) vyše 90 členov, spolupracuje s viacerými dobrovoľnými zložkami na Slovensku a je rešpektovaným partnerom polície a štátnych záchranných zložiek, je súčasťou Integrovaného záchranného systému. ORS poskytuje dobrovoľnícku záchrannú činnosť prevažne pri pátraní po nezvestných osobách v horskom teréne a vo vode v oblasti Oravy. V roku 2017 získal bakalársky titul v odbore sociálna práca na Vysokej škole zdravotníctva a sociálnej práce sv. Alžbety v Bratislave – Ústave sociálnej práce Tomislava Kolakoviča v Trstenej, s témou "Sociálny prínos činnosti dobrovoľného Oravského záchranného systému".
Politická činnosť.
Regionálna politika.
Janckulík je od roku 2013 poslancom Žilinského samosprávneho kraja. Vo voľbách kandidoval ako nezávislý kandidát vo volebnom obvode Námestovo a získal 4 082 hlasov, čo bolo najviac zo všetkých kandidátov v okrese.
Svoj poslanecký mandát obhájil aj v krajských voľbách v roku 2017. V 7. volebnom obvode (okres Námestovo) Žilinského kraja získal ako nezávislý kandidát 11 424 hlasov, čo bolo suverénne najviac hlasov v celom kraji.
 Od roku 2017 vykonáva funkciu podpredsedu samosprávneho kraja. V marci 2020 sa jej po neúspechu v parlamentných voľbách vzdal. Po vyjadrení podpory zo strany niektorých poslancov županka Jurinová hlasovanie o jeho odvolaní z funkcie odmietla a Janckulík žiadosť stiahol, čím naďalej zostal pôsobiť v úrade.
Celoštátna politika.
Volebné obdobie 20162020.
V parlamentných voľbách v roku 2016 získal 6 146 hlasov, preferenčnými hlasmi potvrdil ôsme miesto kandidátky SIETe a stal sa poslancom Národnej rady . V Národnej rade SR pôsobí vo Výbore NR SR pre zdravotníctvo a od začiatku volebného obdobia až do marca 2018, kedy opustil vládnu koalíciu, pôsobil aj vo Výbore NR SR pre nezlučiteľnosť funkcií. Po zániku strany Sieť sa v Národnej rade SR stal členom poslaneckého klubu strany MOST - HÍD (nikdy nebol členom strany). Bol splnomocnencom vlády pre rýchlostné cesty. V tejto funkcii pôsobil od 13. októbra 2016 do 28. marca 2018. Útvar bol začlenený pod Ministerstvo dopravy a výstavby SR.
2. marca 2018 po vražde novinára Jána Kuciaka a jeho snúbenice oznámil, že odchádza z klubu Mostu-Híd a prestáva podporovať vládnu koalíciu. „Oznamujem moje rozhodnutie ďalej nepodporovať vládnu koalíciu. Toto rozhodnutie súvisí s mojím včerajším vyjadrením, že považujem za neprípustné, aby ľudia na najvyšších a citlivých politických miestach mali prepojenia na mimoriadne pochybné osoby, ktoré sú dôvodne podozrivé z napojení na mafiu a vo svojej krajine dokonca trestne stíhané," vyhlásil. Rozhodol sa však pokračovať ako nezaradený poslanec parlamentu. Rozhodnutie či ostane splnomocnencom nechal na rozhodnutí vlády. 28. marca 2018 ho z funkcie splnomocnenca vláda odvolala a zároveň zrušila štatút splnomocnenca pre rýchlostné cesty.
4. februára 2019 vstúpil do Kresťanskodemokratického hnutia. Stal sa členom predsedníctva KDH a v parlamentných voľbách vo februári 2020 kandidoval z 8. miesta kandidátnej listiny strany. Získal síce viac hlasov než pred štyrmi rokmi (11 167, 7. miesto v KDH), avšak KDH získalo len 4,65 % hlasov a do parlamentu sa nedostalo. Z toho dôvodu Janckulík 1. marca 2020 ohlásil, že sa vzdáva miesta v predsedníctve strany a taktiež postu podpredsedu ŽSK.
Volebné obdobie 20202024.
Na sneme KDH 22. augusta 2020 v Ružomberku bol Janckulík zvolený do funkcie podpredsedu KDH.